
הכנסת התשע-עשרה
נוסח לא מתוקן

מושב שני
<פרוטוקול מס' 43>
מישיבת הוועדה לפניות הציבור
יום שני, י' באדר א התשע"ד (10 בפברואר 2014), שעה 12:00
<סדר היום:>
<סגירת משרד אגף הרישוי בנצרת עלית- ישיבת מעקב לישיבות שהתקיימו בנושא ב- 7.5.2013, ב- 21.5.2013 וב- 11.6.2013>
נכחו:

<חברי הוועדה:> 
עדי קול – היו"ר

עפו אגבאריה

גטאס באסל

חנין זועבי

ג'מאל זחאלקה

<מוזמנים:> 
	עוזי יצחקי
	–
	מנכ"ל, משרד התחבורה, התשתיות הלאומיות והבטיחות בדרכים

	אבנר פלור
	–
	סמנכ"ל, משרד התחבורה, התשתיות הלאומיות והבטיחות בדרכים

	ציון מזרחי
	–
	מנהל אגף הרישוי, משרד התחבורה, התשתיות הלאומיות והבטיחות בדרכים

	ברק טייכמן
	–
	עוזר מנכ"ל, משרד התחבורה, התשתיות הלאומיות והבטיחות בדרכים

	אביחי בן שטרית
	–
	כ"א ושכר ברשויות המקומיות, משרד הפנים

	עו"ד מרגלית בוטרמן
	–
	לשכה משפטית, משרד הפנים

	חנה גרשוני
	–
	מתמחה, לשכה משפטית, משרד הפנים

	שמעון גפסו
	–
	ראש עיריית נצרת עלית

	אורן שמיר
	–
	יועץ ראש העיר, עיריית נצרת עלית

	עלי סלאם
	–
	ראש עיריית נצרת

	אחמד ג'בארין
	–
	עוזר ראש העיר, עיריית נצרת

	ג'מאל נסאר
	–
	סגן יו"ר הארגון, ארגון מורי נהיגה נצרת-נצרת עלית

	ג'ורג' סאלם
	–
	חבר ועד, ארגון מורי נהיגה נצרת-נצרת עלית

	ישראל אבן זהב
	–
	רכז תחום נגישות, מטה מאבק הנכים בישראל


<מנהלת הוועדה:>
שלומית אבינח
<רישום פרלמנטרי:>
ס.ל., חבר המתרגמים
<סגירת משרד אגף הרישוי בנצרת עלית- ישיבת מעקב לישיבות שהתקיימו בנושא ב- 7.5.2013, ב- 21.5.2013 וב- 11.6.2013>
<היו"ר עדי קול:>
שלום. צהריים טובים, אני מתכבדת לפתוח את הישיבה של הוועדה המיוחדת לפניות הציבור, ישיבה לדעתי רביעית או חמישית במספר בנושא הספציפי הזה - - - 

<שלומית אבינח:>
רביעית. 

<היו"ר עדי קול:>
רביעית במספר. אני רוצה רשמית לפרוטוקול לנזוף במשרד התחבורה שלא הגיע בזמן, 12:8 דקות. אנחנו מבקשים להתחיל בזמן את הדיונים שלנו. 

אני חייבת להגיד שאני מתוסכלת מאוד. שיתוף הפעולה שלנו עם משרד התחבורה הוא תמיד ארוך ונכון ומשמעותי, ובכל זאת אנחנו בדיון רביעי, ואני יודעת, כי ביררתי לפני מה אתם הולכים להגיד, שהפתרון לא נמצא. ברק יודע, לשכתנו הטרידה אותו עשרות פעמים בנושא הזה, ואנחנו ניסינו להבין מה הבעיה. 
אני רק אתאר לכם קצת את השתלשלות העניינים, לכל מי שלא מכיר. הדיון הראשון שלנו היה בחודש אפריל. 

<שלומית אבינח:>
7 במאי - - - 

<היו"ר עדי קול:>
לא, זה המכתב. המכתב יצא ב-7 במאי, השאלה מתי היה הדיון, זה לא יוצא באותו יום. אני מדברת על מכתב ראשון - - - ועוזי, תקשיב, כי אתה צריך להסביר לי את הדבר הזה, כי זה לא הגיוני, ואני גם לא מקבלת את התשובה שלך, אז תחשוב על תשובה אחרת לפני שיגיע תורך. 

קיימנו דיון ראשון במאי 2013, או בסוף אפריל, ואמרנו שיש בעיה מאוד קשה, נסגר משרד הרישוי שהיה בנצרת ואז נצרת עלית, לא הייתה אפשרות לקבל אישור לטסטים והיה תור של 400 מחכים, ממתינים לטסט. 

אתה לא מקבל אישור דיבור פה, רק כשאני נותנת, אתה זוכר את זה, זה ממשיך. אם תלכו מכות, אני אפריד ביניכם. 

<קריאה:>
מי הולך מכות? 

<היו"ר עדי קול:>
לא, היה כבר בעבר, אתה לא היית פה. 

הדיון הראשון דיבר על זה שצריך דחוף למצוא פתרון לבעיית היציאה לטסטים לאזור נצרת. מיד כתבנו מכתב לשר התחבורה, שר התחבורה ענה והוא אמר 'הנחיתי לאתר מקום ליציאה למבחני נהיגה מעשיים', והוא הודיע כי המנכ"ל יבדוק את ההצעה של ראש העיר לשעבר, ראמז ג'ראיסי, לפתוח את סניף משרד הרישוי בנצרת. זו הייתה התנהלות ראשונה. 

מכתב שני שלנו היה ב-22 במאי, אנחנו ביקשנו דיון נוסף ואמרנו 'מה קורה?', אז קיבלנו תשובה שקודם כל נמצא מקום ליציאה לטסטים, אבל לא בנצרת, בנצרת עלית, במקום שגם איתו היו כל מיני בעיות. עלו כאן טענות מטענות שונות לגבי המקום, בקאונטרי, זה כן היה קאונטרי, לא היה בקאונטרי, המקום שהוצע, לא היה לו תב"ע. בכל אופן היו טענות מטענות שונות. כאן גם עלתה הטענה שהכניסה את משרד הפנים, משרד הפנים גילה פה שמבקשים מהרשויות לממן את השירות הזה, שירות שאמור להינתן על ידי רשויות שלטוניות ולא על ידי המועצות העירוניות, ונאמר כאן שלפי פקודת העיריות אסור לממן דבר כזה, ואנחנו יצאנו בפנייה לשר ואמרנו לו שאנחנו לא מוכנים שתדרשו את המימון הזה. אנחנו עדיין מחכים לתשובה בנושא הזה, קיבלנו תשובה לא מספיקה.

אנחנו מדברים על 29 במאי 2013. הודיע שר התחבורה לי שהמנכ"ל יגיע לדיון וייתן פתרון לבעיה. קיימנו דיון ב-11 ביוני, בהשתתפות המנכ"ל, הוא הודיע כי מצא מקום שיפעל לשלושה חודשים באזור הקאונטרי קלאב, שלושה חודשים בלבד. למקום היו התנגדויות רבות ובישיבה התחייב המנכ"ל למצוא מקום קבוע לפעילות. כמו כן הוא הודיע - - - אתה מקשיב? 

<עוזי יצחקי:>
כן, כל הזמן. 

<היו"ר עדי קול:>
ואז מנכ"ל המשרד הודיע שאנחנו נצא לסיור משותף במקום ונראה האם יש אפשרות להקים את מקום היציאה לטסטים בנצרת. נסענו לסיור, היה מאוד מאוד נחמד, אני והעוזרות שלי וראמז וכמובן המנכ"ל, היינו בנצרת, גם עצרנו במקום כזה שעושה פסלים, שהיה מאוד מעניין, ואפילו למישהו נתקע האוטו, ובחנו מקום. בחנו מקום מצוין בעיניי, אפילו המנכ"ל עצמו אמר 'התרשמתי מהמקום, יש מקום למכוניות לחנות, אפילו למשאיות'. היה שם במעבר איזה שהיא מסעדה, מסעדה לסגירה, ונתנו משימה לבדוק את ההיתכנות. ראש העיר אמר 'אנחנו בודקים את זה'. 
אני חייבת לציין, ואני אומרת את זה לפרוטוקול, מנהל מחוז צפון שלכם היה אנטי והאנטי שלו לא היה מקצועי ולכן אני חששתי מאוד שהוא הולך לחבל בתהליך הזה והמשכתי להציק, מה קורה, מה קורה, מה קורה. לכן כתבנו גם עוד מכתב. 
אבל ב-24 בנובמבר 2013, קפצנו מיוני לנובמבר, כי ב-20 ביוני 2013 הודיע ראש עיריית נצרת כי הדירקטוריון אישר את השימוש בנכס שמיועד ליציאה לטסטים וניתן אישור כזה. זאת אומרת היה מקום, הדירקטוריון של עיריית נצרת אמר שזה בסדר, המנכ"ל ראה ועל פניו אמר שזה בסדר, מה קרה? 

<באסל גטאס:>
נַצֶרֶת או נַצְרת? 

<היו"ר עדי קול:>
נַצֶרֶת. לימדתם אותי שיש נַצֶרֶת ויש נצרת עלית, אז אני מקפידה להגיד נַצֶרֶת. עד שלמדתי, עכשיו אל תהרוס. 

עכשיו אנחנו מדברים על נובמבר 2013. מנכ"ל משרד התחבורה מודיע לי, שאלתי אותו מה קורה עם משרד רישוי, דיברנו גם על משרד רישוי בנַצֶרֶת, שלא תהיה רק עמדה כזאת ניידת, כמו שפותחים עכשיו בקניונים - - -

<עוזי יצחקי:>
לא ניידת, עמדה אוטומטית, שהיא מאוד מוצלחת. 

<היו"ר עדי קול:>
בעיניך. אני אמרתי שאני רוצה לראות מה קורה עם משרד רישוי בנצרת וקיבלתי תשובה מאוד יפה, שהמשרד עובד על רפורמה. הרפורמה תבחן את כל מדינת ישראל ואת כל המקומות שיש בהם משרדי רישוי ותחליט איפה צריך להיות, כי המשרד החליט שזה יקר מדי שיש כל כך הרבה משרדי רישוי ואני מסכימה, ותהיה רפורמה שתבחן ותמפה את מדינת ישראל ותחליט איפה נכון שיהיה. אני שמחה מאוד. סיכמנו שיהיה דיון פה בוועדה, שבו הרפורמה תוצג לנו ויראו איפה יוצב משרד רישוי. 

הדיון הזה אמור להיות דיון שבו אנחנו מציגים את הרפורמה. אממה? אחת, הרפורמה עוד לא אושרה. אז מה שאנחנו מציגים היום יהיה בסך הכול משהו שהשר לא אישר, לא הצביע, לא קרה איתו כלום, אז אין לו שום משמעות מבחינתי. דבר שני, אני יודעת שברפורמה התשובה היא שבנצרת לא יהיה משרד רישוי ולכן זה לא מעניין אותי. דבר שלישי, היציאה לטסטים. עדיין אין יציאה לטסטים מנצרת, למרות שאנחנו בדקנו את המקום והמקום מוגדר כמקום אפשרי ושמיש, ולכן זה אומר שאנחנו בדיון רביעי שבו אין פתרון לבעיה. 
באמת, חבל שאנחנו נתחיל את הנאום שוב, על כמה גדולה נצרת, כמה משמעותית לגליל, כמה העובדה שהיא עיר בירה, שהיא משרתת קבוצה כל כך גדולה של אנשים, ולמה אנחנו תמיד מוצאים את עצמנו בנצרת עלית עם הפתרונות הממשלתיים, כשאני חוזרת ואומרת שמבקר המדינה אמר, 'אני נותן דוגמה, אני פותח את הסניף שלי בנצרת, אני רוצה שיותר משרדי ממשלה יפתחו שם', ובכל זאת אנחנו כאן. אני מרגישה כמו תקליט שבור. עברה שנה ואני נשמעת אותו דבר. באמת, יושבים פה אנשים, מגיעים כל פעם לדיון, ראש העיר מתחלף, לפחות בעיר אחת בינתיים, בעיר השנייה אנחנו עוד לא יודעים, ואנחנו רוצים תשובה. אמיתית. שוב, אני אומרת, אתם תציגו עכשיו תמונות ויש מצגת וזה יהיה נורא יפה - - -

<עוזי יצחקי:>
אבל זה נורא מעניין. לא, באמת. 

<באסל גטאס:>
מה מעניין? מעניין רק להציג או מעניין לפתור? 

<היו"ר עדי קול:>
אבל, עוזי, מעניין תיאורטית? 

<עוזי יצחקי:>
לא, מעניין. 

<חנין זועבי:>
מה, הסבל של אנשים מעניין? 

<היו"ר עדי קול:>
לא, הוא רוצה להציג את הרפורמה. 

<עוזי יצחקי:>
לא, אני רוצה להציג את מה שעשינו. 

<היו"ר עדי קול:>
אבל לא עשיתם. 

<חנין זועבי:>
אבל זו לא הבעיה. 

<היו"ר עדי קול:>
עוזי, לא עשיתם. 

<עוזי יצחקי:>
עשינו. 

<היו"ר עדי קול:>
לא, תקשיב. אתה רוצה שאני אציג לך את כמות הדוחות שהוגשו לכל אחד ממשרדי הממשלה ולא עשו איתם כלום? רפורמה שאתה מציג לי, שוועדה ישבה ואמרה שזה מה שהיא ממליצה, אבל לא אושרה, היא לא רפורמה. תציג לי עכשיו מפה ויהיו בה הצעות - - -

<עוזי יצחקי:>
זו רפורמה כוללת. תראו אותה ומתוכה נגזור את הדברים.

<היו"ר עדי קול:>
אני אומרת חבל, אני רוצה תשובה לגבי נַצֶרֶת. 

<עוזי יצחקי:>
אז אני אתן לך תשובה לגבי נַצֶרֶת, נכון לעכשיו, אני באמת באתי לפה עם מצגת - - -

<היו"ר עדי קול:>
המצגת היא יפה, אבל היא לא פותרת לנו את הבעיה. 

<עוזי יצחקי:>
לגבי נצרת - - - 

<חנין זועבי:>
אתה משתמש ברפורמה בשביל לא לפתור את הבעיה. 

<היו"ר עדי קול:>
חנין, אני אתן לך לדבר, דקה. 

<עוזי יצחקי:>
תיתנו אחרי זה, תשמעו את הדברים. 
<היו"ר עדי קול:>
אני אגיד לך, זאת הוועדה לפניות הציבור, אתה מכיר את הוועדה. פניית ציבור שהגיעה הגיעה לגבי נַצֶרֶת. לפני הכול, לפני הפתרונות המערכתיים, לפני הרפורמות, שהן חשובות מאוד, לא כאן, כאן באנו - - -

<עוזי יצחקי:>
כאן. זה דווקא כאן ואני אסביר למה. 

<היו"ר עדי קול:>
כאן באנו לפתור בעיה, שם הדיון 'סגירת משרד אגף הרישוי בנצרת עלית', שזה מה שקרה, ובעקבות פתיחה בנצרת. על זה אנחנו קודם כל רוצים לדון. 

<עוזי יצחקי:>
אז קודם כל במצב של היום בנצרת עלית, יש את החלוקה הבאה. בנצְרת יש מבחני נהיגה עיוניים - - -

<היו"ר עדי קול:>
בסדר, עוזי, אבל מה זה שונה ממה שהיה כשפתחת לי את זה לפני שנה? לא עשית שום שינוי. שנה - - -

<עוזי יצחקי:>
זה מתחיל - - - ציון, מתי זה מתחיל? 

<ציון מזרחי:>
עוד שבועיים. 

<היו"ר עדי קול:>
לא, באמת, תסלחו לי. תיאוריה לא מעניינת אותי, אני מצטערת. 

<עוזי יצחקי:>
זה הכי צריך לעניין. 

 <היו"ר עדי קול:>
לא, זה לא הכי צריך לעניין.

<עוזי יצחקי:>
זה השירות הכי נדרש. 

<היו"ר עדי קול:>
זה לא מעניין. אתם אומרים לי, אתם זורקים לי עצם וזה לא מעניין. 

<עוזי יצחקי:>
לא מעניין, אז לא מעניין, אז אין לי מה להגיד. 

<היו"ר עדי קול:>
לא מעניין. תסביר לי למה המקום שבו אתה ואני היינו בסיור - - -

<עוזי יצחקי:>
כי אני מתחיל להסביר ואת קופצת ולא נותנת לי להסביר. 

<היו"ר עדי קול:>
כן, כי אתה מדבר איתי על מבחנים עיוניים. 

<עוזי יצחקי:>
תיאוריה, מבחני נהיגה. 

<היו"ר עדי קול:>
תיאוריה אפשר לעשות בכל מקום שיהיה בו חדר, נייר ועיפרון או מחשב. 

<עוזי יצחקי:>
בעוד שבועיים פותחים אותם, ואני חושב שזה שירות - - -

<היו"ר עדי קול:>
נו באמת, תסלח לי, אני חייבת להגיד - - -

<עוזי יצחקי:>
טוב, אז אני אין לי מה - - -

<היו"ר עדי קול:>
אבל, עוזי, אני מרגישה שזה זלזול. 

<עוזי יצחקי:>
אז זה זלזול, זה גם זלזול בי. אז בואי אני אשב - - -

<היו"ר עדי קול:>
אנחנו שנה מדברים - - - 

<עוזי יצחקי:>
מאה אחוז, אז עכשיו אני לא מדבר ותדברו מה שאתם רוצים. 

<היו"ר עדי קול:>
בסדר, שיבוא לפה השר. שנה אנחנו מדברים על פתיחת מקום למבחני רישוי ובסוף אתה בא ואומר לי תיאוריה? איך זה עונה למה שביקשנו? תסביר לי איך. נסענו לנצרת, היינו בסיור - - -

<עוזי יצחקי:>
לא, את לא נותנת לי להסביר. 

<היו"ר עדי קול:>
כי אתה לא עונה לי על מה ששאלתי. שאלתי על טסטים. היינו בסיור, מה היה עם המקום של הסיור? 

<עוזי יצחקי:>
המקום של הסיור לא נמצא מתאים. הוא לא מקום מתאים מבחינה תנועתית ותחבורתית. 

<היו"ר עדי קול:>
אבל הוא היה מתאים כשהיית שם ואמרת 'זה נראה לי מתאים'. 

<עוזי יצחקי:>
נראה מתאים, בדקנו את זה מבחינת התנועה, בדקנו את זה מבחינת התעבורה שם - - -

<חנין זועבי:>
מה זאת אומרת בדקנו? 

<היו"ר עדי קול:>
מה בדקתם? תראה לי דוח שאומר שזה לא בסדר. 

<עוזי יצחקי:>
בדקנו וראינו, היו שם אנשים של המחוז, ראו, זה לא מתאים. 

<חנין זועבי:>
הוא נגיש ל - - -? 

<היו"ר עדי קול:>
רגע, דקה. הבן אדם של המחוז אמר לי באופן אישי - - - 

<עוזי יצחקי:>
לא, אני לא מתכוון פה להתווכח. סליחה, לא היה לי עוד דיון כזה. אם אתם רוצים, אני אשב ואשתוק וזהו, ותעבירו את זה ככה. 

<היו"ר עדי קול:>
לא, הנציג שלך, נציג המחוז שלך אמר - - - 

<עוזי יצחקי:>
לא ייתכן שתזמינו מנכ"ל משרד ממשלתי והוא לא יצליח לדבר פה, עם כל הכבוד. 

<היו"ר עדי קול:>
אבל שנה הוא לא נותן תשובות. 

<עוזי יצחקי:>
עם כל הכבוד. 

<היו"ר עדי קול:>
לא ייתכן ש- - -

<עוזי יצחקי:>
מאה אחוז, להתראות. 

<ג'מאל זחאלקה:>
גם מנכ"ל משרד ממשלתי לא דופק על השולחן. 

<עוזי יצחקי:>
ייתכן מאוד ששנה לא נתת לי תשובות, עוזי? 

<חנין זועבי:>
אתה מדבר אלינו בזלזול. 

<עוזי יצחקי:>
אתם לא נותנים לי לדבר ואתם מזלזלים. זהו, ואני הולך. 

<חנין זועבי:>
אל תדפוק על השולחן. 

<היו"ר עדי קול:>
שוב, אתה לא - - -

<עוזי יצחקי:>
מאה אחוז. ואני אפנה ליושב ראש הכנסת על זלזול כזה במנכ"ל משרד התחבורה. לא נותנים לו לדבר. תתביישו. 

<חנין זועבי:>
אתה מזלזל. אתה מזלזל. 

<עוזי יצחקי:>
אבנר וציון, בואו. 

<היו"ר עדי קול:>
שנה אתה לא נותן לנו תשובות. 

<ג'מאל זחאלקה:>
אתה יודע שזה בשידור? שהכול מוקלט? 

<היו"ר עדי קול:>
אנחנו נסיים את הדיון הזה ואנחנו נזמין את שר התחבורה, כי אנחנו לא מוכנים לתשובה כזאת, ובטח שלא להתפרצות כזאת של המנכ"ל. תודה. 

<הישיבה ננעלה בשעה 12:20.>
